Joutsenon pilotti käynnistyy – yhdessä kohti kohtaavia ja vaikuttavia palveluja

Etelä-Karjalan hyvinvointialue (Ekhva) uudistaa toimintaansa. Päämääränä on entistä paremmin kohtaavat ja vaikuttavat palvelut.

-Joutsenon hyvinvointiasema toimii ensimmäisenä pilotointikohteena, asiakkuusjohtaja Jarno Mäkinen kertoo.

Pilotin on tarkoitus käynnistyä helmikuun puolivälissä, ja tarkennettu aikataulu julkaistaan lähempänä.

-Aloitamme pilotissa iäkkäistä ja otamme myöhemmin mukaan työikäisiä, Mäkinen sanoo.

Asiakkaalle palvelut entistä sujuvammin

Rakennettava toimintamalli pohjautuu kahteen kokonaisuuteen: hoidon jatkuvuustiimin käytäntöihin sekä sosiaalihuollon palveluntarpeenarvion prosesseihin.

-Näistä muodostamme yhteisen mallin, joka tukee asiakkaan sujuvaa polkua ja selkeyttää vastuita. Tavoittelemme, että asiakas saa tarvitsemansa palvelut riippumatta kuka meillä ne tuottaa. Ajatus on ottaa ihmisen asiat kokonaisvaltaisesti ilman, että hän joutuu niiden perään itse soittelemaan, Mäkinen avaa muutosta.

Keskeisiä asioita ovat esimerkiksi se, miten tunnistaa ajoissa asiakkaan sosiaali- tai terveydenhuollon tarpeen ja kuinka yhteistyö eri toimijoiden välillä käynnistyy käytännössä.

-Pohdimme myös, millaisissa tilanteissa yhteisvastaanotto on oikea toimintatapa ja miten se toteutetaan mahdollisimman sujuvasti.

Samalla tarkastelemme, mitä muutos tarkoittaa eri ammattiryhmille. Esimerkiksi omatyöntekijän työssä tapahtuu muutoksia, kun asiakkaan tilannetta tarkastellaan aiempaa kokonaisvaltaisemmin ja vastuut ovat selkeämmät.

-Käymme läpi myös niitä digitaalisia ratkaisuja ja toimintamalleja, jotka tukevat muutosta, Mäkinen toteaa.

Pilotista tehdään väliarvo ennen kesää

Kesään mennessä Ekhva tekee pilotista väliarvion. Arvioinnissa tarkastellaan sekä asiakkaiden että työntekijöiden kokemuksia.

-Seuraamme, miten “kerralla kuntoon” -prosessi toimii käytännössä, helpottaako se asioiden haltuunottoa ja tuottaako se selkeyttä arjen työhön. Lisäksi arvioimme, saammeko viitteitä siitä, että potilaat saavat hoidon oikeaan aikaan eikä esimerkiksi tarvitse hakeutua päivystykseen, Mäkinen kertoo.

Tavoitteena on saada selkeä kuva siitä, miten muutos toimii käytännön arjessa ja millaisia vaikutuksia sillä on palvelujen laatuun ja henkilöstön työn sujuvuuteen.

Lisätietoja:

Jarno Mäkinen, asiakkuusjohtaja, p. 040 801 8541, jarno.makinen@ekhva.fi

Lue lisää aiheesta