Pelastuslaitos uudistaa asiakaspalautemalliaan

Etelä-Karjalan pelastuslaitos ottaa käyttöön asiakkaille ja yhteistyökumppaneille suunnatun uuden, yhtenäisen asiakaspalaute- ja kehittämisehdotusmallin helmikuussa 2026.

- Uudistuksen tavoitteena on vahvistaa asiakaskeskeisyyttä ja hyödyntää saatua palautetta suoraan palveluidemme laadun kehittämisessä. Meille on ensiarvoisen tärkeää kuulla, miten olemme onnistuneet työssämme ja missä voimme vielä parantaa, pelastuslaitoksen kehittämispäällikkö Heidi Huuskonen kertoo.

Uusi malli kattaa aiempaa tarkemmin pelastuslaitoksen eri palvelualueet. Palautteen piiriin kuuluvat palvelut:

Onnettomuuksien ehkäisy: Ohjaus- ja neuvontapalvelut, valvontatoiminta sekä turvallisuuskoulutukset.

Pelastustoiminta: Varsinaiset pelastustehtävät ja niihin liittyvä asiakaskohtaaminen.

Varautuminen ja väestönsuojelu

Ennakointi ja kehittäminen

Miten palautetta kerätään?

Asiakkailla on jatkossa useita kanavia kertoa kokemuksistaan:

Verkkosivut: Palautelomakkeet löytyvät sekä Etelä-Karjalan hyvinvointialueen (Ekhva) kotisivuilta että Etelä-Karjalan pelastuslaitoksen omilta sivuilta.

Kohdennettu keruu: Lähetämme palautekyselyitä suoraan asiakkaille sähköpostitse kohdennetusti palvelutapahtuman jälkeen.

Tapahtumat: Turvallisuusviestintä- ja muissa tapahtumissa jaetaan tiedotteita ja ohjeita palautteen antamiseen.

Jokainen saatu palaute on mahdollisuus kehittää pelastuslaitoksen palveluita entistä vaikuttavammiksi ja siten vahvistaa Etelä-Karjalan turvallisuutta.

Asiakaspalautemallia on kehitetty pelastuslaitosten kansallisessa yhteistyössä.

Lisätietoja:

Heidi Huuskonen, kehittämispäällikkö, Etelä-Karjalan pelastuslaitos (Ekhva), heidi.huuskonen@pelastustoimi.fi